

LĒMUMS

Ādažos, Ādažu novadā

2025. gada 26. jūnijā **Nr. 265**

**Par dalību projektā “Multimodāls sabiedriskā transporta tīkls, 2. kārta” attīstot staciju “Carnikava”**

Ministru kabinets 19.11.2024. pieņēma noteikumus Nr. 726 “Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākuma “Multimodāls sabiedriskā transporta tīkls” īstenošanas noteikumi” (turpmāk – Noteikumi), ar mērķi - veicināt multimodāla sabiedriskā transporta tīkla attīstību ar dzelzceļu kā sabiedriskā transporta sistēmas mugurkaulu, izveidojot sabiedriskā transporta savienojumu, kā arī veicinot mikromobilitāti.

Noteikumi paredz maksimālo attiecināmo Eiropas Reģionālās attīstības fonda (turpmāk – ERAF) finansējuma apmēru 85 % no projekta plānotā kopējā attiecināmā finansējuma, t.sk. attiecināmas arī pievienotās vērtības nodokļa izmaksas.

Noteikumi arī paredz līdz 31.12.2029. īstenot vismaz 20 projektus, veicot atklātas projektu iesniegumu atlases, pirmajā atlases kārtā paredzot tikai augstas gatavības projektu atbalstīšanai. Otrās atlases kārtas atvēršana paredzama 2025. gada vasarā, paredzot projektu iesnieguma gatavošanai 3 mēnešus. Projektu atlasi organizē un turpmākās darbības veic Centrālā finanšu un līgumu aģentūra.

Ādažu novada pašvaldības domes Finanšu komiteja 19.02.2025. atzina par atbalstāmu konceptuālu dalību projektu 2. kārtas atlasē Carnikavas stacijas piegulošās teritorijas attīstībai (turpmāk – Projekts), paredzot pārbūvēt Kalmju ielu (no Ojāra Vācieša ielas līdz Neļķu ielai) un izbūvēt veloceļu gar autoceļu P1 “Rīga – Carnikava – Ādaži” līdz valsts galvenajam autoceļam A1 , atjaunot Stacijas ielas pusē esošās uzejas kāpnes uz perona teritoriju (nodrošinot ērtu piekļūstamību dzelzceļa stacijai), kā arī, ņemot vērā stacijas apmeklētāju skaitu, plānots atjaunot tās teritorijai piegulošās tualetes iekštelpas.

Ņemot vērā plānotās darbības Projektā, ir nepieciešams noslēgt sadarbības līgumu ar VAS “Latvijas dzelzceļš” zemes vienības (kad. apz. Nr. 80520040525) daļas izmantošanai, t.i., kāpņu atjaunošanai un tualetes iekštelpu labiekārtošanai, un sadarbības līgumu ar VSIA “Latvijas valsts ceļi” valsts zemes vienības ar kadastra apzīmējumu Nr. 80520051372008 daļas izmantošanai, t.i., Kalmju ielas krustojuma ar autoceļu P1 pārbūvei un veloceļa gar P1 izbūvei.

Projekta kopējās plānotās attiecināmās izmaksas ir 1 800 000 *euro*, tajā skaitā ERAF finansējums 1 349 820 *euro,* jeb 74,99 %, un pašvaldības finansējums 450 180 *euro,* jeb 25,01 %. Projekta apstiprināšanas gadījumā iespējams saņemt vairākus avansus kopsummā nepārsniedzot 90 % no Projektam piešķirtā ERAF finansējuma. Pašvaldības finansējumu un 10 % no ERAF finansējuma nepieciešams paredzēt 2026. gada un 2027. gada budžetā sadalot to vienādās daļās, t.i., katrā gadā paredzot 292 581 *euro*.

Atbilstoši Noteikumiem, projektiem, kuru kopējās izmaksas ir virs 1 000 000 *euro*, nepieciešams veikt izmaksu ieguvumu analīzi (turpmāk – IIA). IIA izstrādei plānotās izmaksas ir 2 500 *euro*, ko nepieciešams paredzēt jau 2025. gadā.

Projekts atbilst Ādažu novada Attīstības programmas (2021. – 2027.) vidējā termiņa prioritātēm:

* “VTP3: Attīstīta, droša un mobila satiksmes infrastruktūra”:
  + rīcības virziena “RV3.1: Pašvaldības ceļu un ielu infrastruktūras atjaunošana un attīstība” uzdevuma “U3.1.1: Uzlabot satiksmes drošību uz ceļiem un ielām, t.sk., nodrošinot mazāk aizsargātu satiksmes dalībnieku – gājēju, velobraucēju – drošību” pasākumam “C3.1.1.4. Satiksmes drošības uzlabošanas projektu izstrāde un īstenošana uz Carnikavas pagasta ceļiem un ielām”, uzdevuma “U3.1.2: Uzturēt, labiekārtot un atjaunot pašvaldības ielas un ceļus” pasākumiem “C3.1.2.1. Pašvaldības ceļu un ielu infrastruktūras uzturēšana un attīstība” un “C3.1.2.2. Ielu seguma atjaunošana un izveide”, uzdevumam “U3.1.3: Nodrošināt energoefektīvu apgaismojumu apdzīvotajās vietās un sabiedriskās vietās, kur tas vēl nav nodrošināts”;
  + rīcības virziena “RV3.2: Mobilitātes attīstība” uzdevuma “U3.2.2: Izbūvēt, labiekārtot un atjaunot stāvvietas” pasākumam “C3.2.2.1. Auto stāvlaukumu izveide un paplašināšana”, uzdevuma “U3.2.3: Uzlabot pārvietošanās iespējas starp novada ciemiem un tuvākajām apdzīvotajām vietām” pasākumam “C3.2.3.2. Gājēju un velobraucēju maršrutu izstrāde, attīstības projektu izstrāde un īstenošana”;
* “VTP6: Klimatneitrāla enerģijas izmantošana un ģenerācija”:
  + rīcības virziena “RV6.3: Videi draudzīgs transports un mobilitāte” uzdevuma “U6.3.1 Veicināt ilgtspējīgus transporta un mobilitātes risinājumus” pasākumiem “C6.3.1.1. Mobilitātes veicināšana novada teritorijā un ar citām pašvaldībām”, “C6.3.1.2. Gājēju un velo infrastruktūras attīstība” un “C6.3.1.4. Videi draudzīga novada apmeklētāju pārvietošanās un autostāvvietu ierīkošana”.

Pamatojoties uz Pašvaldību likuma 4. panta pirmās daļas 2. un 3. punktu, 73. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 6.2 panta pirmo daļu, kā arī ņemot vērā Projektu uzraudzības komisijas 28.04.2025. atzinumu, domes Attīstības komitejas 14.05.2025. atzinumu un Finanšu komitejas 21.05.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākumā “Multimodāls sabiedriskā transporta tīkls” attīstot teritoriju pie dzelzceļa stacijas “Carnikava”, ar plānoto indikatīvo finansējumu 1 800 000 *euro* (t.sk., 1 349 820 *euro* ERAF finansējumu un 450 180 *euro* pašvaldības )finansējumu.
2. Centrālās pārvaldes Attīstības un projektu nodaļai:
   1. sagatavot un iesniegt Projekta pieteikumu Kohēzijas politikas fondu vadības informācijas sistēmā;
   2. organizēt sadarbības līguma noslēgšanu ar VAS “Latvijas dzelzceļš” par zemes vienības ar kadastra apzīmējumu Nr. 80520040525 daļas izmantošanu;
   3. organizēt sadarbības līguma noslēgšanu ar VSIA “Latvijas valsts ceļi” par zemes vienības ar kadastra apzīmējumu Nr. 80520051372008 daļas izmantošanu;
   4. organizēt Izmaksu un ieguvumu analīzes veikšanu.
3. Lēmuma 2.4. punkta izpildei paredzēt finansējumu centrālās pārvaldes Attīstības un projektu nodaļas 2025. gada budžetā 2 500 euro no pašvaldības 2025. gada budžeta līdzekļiem.
4. Projekta apstiprināšanas gadījumā, iekļaut Projekta izpildei nepieciešamos finanšu līdzekļus Attīstības un projektu nodaļas budžeta tāmes projektā 2026. gadā 292 581 *euro* un 2027. gadā 292 581 *euro*.
5. Papildināt Attīstības programmas (2021-2027) Rīcības plāna uzdevumu “U6.3.1: Veicināt ilgtspējīgus transporta un mobilitātes risinājumus” ar jaunu pasākumu “C6.3.1.9. Projekta “Multimodāla sabiedriskā transporta tīkla attīstība Carnikavā” īstenošana” (atbildīgais – Attīstības un projektu nodaļa; izpildes termiņš 2025. - 2029.; Finanšu resursi – ES finansējums, Pašvaldības finansējums; Indikatīvās projekta izmaksas – 1 800 000 *euro*; Iznākuma rādītāji – Projektu plānots veikt 2.3.1.2. pasākuma “Multimodāls sabiedriskā transporta tīkls” ietvaros. Projektā plānots pārbūvēt Kalmju ielu no Ojāra Vācieša ielas līdz Neļķu ielai, izbūvēt veloceļu gar autoceļu P1 līdz valsts galvenajam autoceļam A1, atjaunot esošās uzejas kāpnes uz perona teritorijas no Stacijas ielas puses, nodrošinot ērtu piekļūstamību dzelzceļa stacijai “Carnikava”. Kā arī, ņemot vērā dzelzceļa stacijas “Carnikava” apmeklētāju skaitu, plānots atjaunot stacijas teritorijai piegulošās tualetes iekštelpas.
6. Pašvaldības domes priekšsēdētājai parakstīt ar Projekta īstenošanu saistītos dokumentus.
7. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU